Tweejariges – toortsie.com
Julie 5, 2019 Julie 3, 2019 ~ Toortsie
Medicine mommy se bloginskrywing laat my sommer vandag ver terugdink, toe my eie kinders tweejariges was. Soos sy sê, hulle hou jou nederig. Jy kan ook nie anders as dat jou lewe verander danksy hulle nie. Alles verander. Ek sal nooit vergeet hoe verbaas ek en ‘n vriendin was oor een van ons ander vriendinne wat ons raakgeloop het ná baie jare nie, jy kon haar steeds deur ‘n ring trek, klein kindertjies en al. Ek weet steeds nie hoe sy dit reggekry het nie.
Ek het mos ‘n tweeling gehad en ons was op die plaas. ‘Pottietraining’ op die plaas was baie meer informeel as wat dit op die dorp sou wees. Sulke informaliteite bring natuurlik gevaarlike gevolge. Hulle het mos heeltyd buite gespeel en sou daar ‘n behoeftetjie ontstaan, kon dit sommer daar in die veld aangespreek word. Maklik! Dis natuurlik ‘n ander ding as die behoefte skielik op ‘n winkelstoep onstaan, of langs ‘n besige straat tydens spitstyd! Jongie! Julle wil nie weet nie! Wanneer die mamma dit agterkom, is dit reeds te laat!
Sy vertel ook van ‘nee’. ‘Ek wil nie daardie klere aantrek nie’. Die seuns was maklik, ek het ‘n rak gehad vir ‘dorpskleertjies’ en ‘n rak vir ‘plaaskleertjies’. Elke oggend het ek net gesê, ‘dorpskleertjies’, of, ‘plaaskleertjies’. Hulle het dan self gekies op die betrokke rak. Daardeur was baie tyd en moeite gespaar. Ek wou ook graag elke kind die voorreg gee om self te kies en nie ‘n replika van die tweelingboetie te wees nie.
Meisiekinders is egter anders. Ek het vroeg geleer om nie ‘n voorstel van ‘n rok te maak nie, selfs al was dit die gunstelingrok! ‘Ek wil nie daardie rok aantrek nie, ook nie daardie een nie.’ ‘Dis reg my kind, trek aan net wat jy wil. Ek is seker die dorps- en plaaskleertjiereël sou seker toe steeds gegeld het.
En voor jy jou oë uitvee, is hulle groot en verlang jy na die tye wat jy hulle in kombersies kon toedraai.
‹ PreviousDie Towerinne vier fees
Next ›The Tinderbox -Beverley Lewis
25 thoughts on “Tweejariges”
Julie 5, 2019 om 7:14 vm
My dogtertjie het ook van klein-klein af self gekies- soms n strappierokkie in d middel vd winter- bo-oor n langmoufrokkie. Ma het geen sê in d saak gehad nie. En dit moes n draairokkie wees( as jy id rondte draai moet die rompie regopstaan van wydheid)
Julie 5, 2019 om 8:31 vm
Draairompie. Ag hoe pragtig!
Julie 5, 2019 om 7:17 vm
Dogtertjiesss. Toe hulle tieners was het ek geleer om niks te sê id klerewinkel nie. Jy kan virseker weet: as Ma dink dis mooi of oulik, is dit juis dit wat hulle NIE van hou nie.
Julie 5, 2019 om 7:43 vm
Ag ek onthou nou nog ‘n blik van wedersydse simpatie en onmag wat ek en ‘n ander tienerma buite die aanpashokkies gewissel het…
Julie 5, 2019 om 8:32 vm
Julie 9, 2019 om 1:21 nm
Julie 5, 2019 om 7:50 vm
Oumas, dink ek, kry nog swaarder met daardie kombersie-toedraai-ding, want ons sien hoe gelukkig die tweejariges is – “master of all I survey” – en ons weet die lewe lê nog voor.
Julie 5, 2019 om 7:55 vm
Dankie dat jy my van nog ‘n Afrikaanse blogger bewus gemaak het!
Julie 5, 2019 om 8:33 vm
Loer gerus daar in. 😊
Julie 5, 2019 om 9:03 vm
Baie waar, maar baie keer dinge wat ek eers veel later geleer het. Soos om nie voorstelle van rokke te maak nie. Sondae kerk toe was nogal ‘n stoeiery. Vandag weet ek dit was sommer onnodig om te bekommer dat sy elke Sondag dieselfde prinses rok wou aantrek kerk toe. 😆
Ons is tog so bang vir wat die mense gaan sê. Of eerder, ek was. Die waarheid is dat hulle dit nie eers raaksien nie.
Julie 5, 2019 om 9:10 vm
My skoonma het altyd gesê die beste tyd van ‘n mamma se lewe is wanneer sy al haar kinders onder een kombersie kan toegooi.
Julie 5, 2019 om 9:11 vm
Ek het nou ‘ tweejarige kleindogtertjie, met ‘n BAIE sterk willetjie. Vyf weke te vroeg gebore, so sy veg aanmekaar. Ek sien sy skuif die grense so met skoene. Moenie dink sy hou haar skoene langer as tien minute aan nie! En dan is sy nog fiemiesrig ook oor watse skoene! Ek lag maar waar haar Mamma my nie sien nie..
Julie 5, 2019 om 9:33 vm
Ek het nooit n dogtertjie gehad nie maar ek sien klein Bea hou klaar nie van mamma se voorstelle nie. Ek glimlag ook maar in my enigheid en geniet my gate uit.
Julie 5, 2019 om 9:52 vm
Ek het ervaar dat selfs die gunstelingrok ‘n nee is as mamma daarmee in die hand staan.
Julie 5, 2019 om 10:03 vm
Beste is net die dag tevore was dit die gunsteling en laat ma dit nou ophou! Aikona!
Julie 5, 2019 om 10:11 vm
Net so 😁
Julie 5, 2019 om 6:49 nm
Julie 5, 2019 om 8:34 nm
Daar kry ek sommer trane in my oë, Toortsie. Daar was werklik ń tyd toe ons hulle onder een kombersie kon toegooi.
Julie 5, 2019 om 8:40 nm
Ai waar’s daardie dae. 😊
Julie 8, 2019 om 12:51 nm
Jy laat my terugverlang na die tyd toe hulle almal onder een dak was.
Julie 8, 2019 om 6:02 nm
Aan die een kant, ja, aan die ander kant is ek ook bly dat daardie fase van my lewe verby is. 🙂